Na temelju članka 46., stavka 1., točke 1. Zakona o turističkim zajednicama i promicanju hrvatskog turizma („Narodne novine“ br. 152/2008), članka 43. Statuta Turističke zajednice Primorsko-goranske županije („Narodne novine“ br. 112/10) i Uredbe Komisije (EU) br. 1407/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na *de minimis* potpore (SL EU L 352/2013), Turistički ured Turističke zajednice Primorsko-goranske županije donosi

**PROGRAM**

**DODJELE *DE MINIMIS* POTPORA ZA RAZVOJ TURISTIČKOG SEKTORA U 2019. GODINI**

Članak 1.

Programom dodjele *de minimis* potpora za razvoj turističkog sektora u 2019. godini (dalje: Program) uređuju se uvjeti, kriteriji i način dodjele potpora male vrijednosti (*de minimis*) potpora (dalje: potpora), koje dodjeljuje Turistička zajednica Primorsko-goranske županije (dalje: TZ Kvarnera) poduzetnicima za sufinanciranje troškova predviđenih ovim Programom.

Potpore sukladno ovom Programu, TZ Kvarnera će dodjeljivati sukladno Uredbi Komisije (EU) 1407/13 od 18. prosinca 2013. godine o primjeni članka 107. i 108. Ugovora o funkcioniranju Europske unije na *de minimis* potpore (dalje: Uredba Komisije 1407/2013).

Potporama TZ Kvarnera po ovom Programu, čiji iznosi se određuju sukladno Godišnjem programu rada i Godišnjem financijskom planu kojeg odobri Skupština TZ Kvarnera, a koje se odnose na promotivne i druge tržišne aktivnosti, upravlja Turistički ured TZ Kvarnera.

**Definicije**

Članak 2.

Za potrebe ovog Programa primjenjuju se sljedeće definicije:

1. Regionalna i lokalna događanja - prepoznatljiva događanja koja imaju promidžbeni učinak u zemlji i inozemstvu i to kulturna, zabavna, sportska, eno-gastronomska, povijesna, tradicijska i ostala događanja.
2. Turistički nerazvijena područja - pod turistički manje razvijenim područjem smatraju se one turističke zajednice koje su u 2018. godini sudjelovale s manje od 1% u prihodima TZ Kvarnera ostvarenim od boravišne pristojbe i turističke članarine.

**Namjena**

Članak 3.

Na temelju ovog Programa, TZ Kvarnera će raspisati Javne pozive za sljedeće mjere:

1. Regionalna i lokalna događanja,

Hrvatska turistička zajednica će za ovaj Javni poziv osigurati 475.472,99 kuna, a obradu, evidentiranje i ocjenu valjanosti zaprimljenih kandidatura sukladno kriterijima Javnog poziva provodi Povjerenstvo TZ Kvarnera koje i utvrđuje prijedlog Odluke o dodjeli bespovratnih sredstava potpore sukladno utvrđenim bodovima/ocjenama i rezultatima rangiranja.

1. Turistički nerazvijena područja,

TZ Kvarnera je za navedeni Javni poziv osigurala 150.000,00 kuna. Obradu, evidentiranje i ocjenu valjanosti zaprimljenih kandidatura sukladno kriterijima Javnog poziva provodi Povjerenstvo TZ Kvarnera koje i utvrđuje prijedlog Odluke o dodjeli bespovratnih sredstava potpore sukladno utvrđenim bodovima/ocjenama i rezultatima rangiranja.

Detaljni uvjeti za dodjelu potpora za mjere iz prethodnog stavka dani su u Dokumentaciji za Javni poziv koja čini sastavi dio ovog Programa.

**Sredstva koja ne predstavljaju potporu**

Članak 4.

Program se ne odnosi na financijska sredstva kojima TZ Kvarnera financira promociju turističke destinacije na nacionalnoj i/ili regionalnoj/lokalnoj razini, kada se radi o sufinanciranju mjere koja ima čisto lokalni karakter odnosno kada su investicijska ulaganja otvorena i dostupna svim osobama bez plaćanja naknade za njihovo korištenje tj. kada se ne daje ekonomska prednost pojedinom poduzetniku ili grupi poduzetnika.

**Korisnici**

Članak 5.

Za sredstva potpore mogu se kandidirati pravne i fizičke osobe i to:

* turističke zajednice
* trgovačka društva,
* obrti,
* zadruge/udruge,
* sportski savezi,
* javne ustanove,
* ustanove u kulturi,
* umjetničke organizacije,

Poduzetnik/korisnik potpore sukladno ovom Programu može biti svaka pravna i fizička osoba koja, obavljajući gospodarsku djelatnost, sudjeluje u prometu roba i usluga (u daljnjem tekstu: Korisnik), iz sljedećih područja navedenih u Odluci o nacionalnoj klasifikaciji djelatnosti 2007.-NKD 2007. („Narodne novine“ br. 58/2007. i 72/2007.): Području I „Djelatnost pružanja smještaja te pripreme i usluživanja hrane“ ili u Području N, Odjeljak 79 „Putničke agencije, organizatori putovanja (turoperatori) i ostale rezervacijske usluge te djelatnosti povezane s njima, Području R, Umjetnost, zabava i rekreacija.

**Zabrana dodjele potpore**

Članak 6.

Potpore iz ovog Programa ne mogu se dodijeliti za sljedeće namjene:

1. potpore poduzetnicima koji djeluju u sektoru ribarstva i akvakulture,
2. potpore poduzetnicima koji djeluju u primarnoj proizvodnji poljoprivrednih proizvoda, te u sektoru prerade i stavljanja na tržište poljoprivrednih proizvoda i to u slučajevima kada je iznos potpore fiksno utvrđen na temelju cijene ili količine takvih proizvoda kupljenih od primarnih proizvođača te stavljenih na tržište od strane predmetnog poduzetnika i potpore koje su uvjetovane njihovim djelomičnim ili potpunim prenošenjem na primarne proizvođače,
3. djelatnosti usmjerene izvozu u treće zemlje ili države članice ako se takve potpore mogu izravno povezati s brojem dovedenih turista, brojem osiguranih mjesta u zrakoplovima i autobusima, brojem noćenja i slično, uspostavom i funkcioniranjem distribucijske mreže ili s drugim tekućim troškovima vezanim za dovođenje turista,
4. slučaju kada se uvjetuje uporaba domaćih proizvoda umjesto uvezenih,
5. za nabavu vozila za cestovni prijevoz tereta poduzetnicima koji se bave cestovnim prijevozom tereta za najamninu i naknadu.

Ako poduzetnik djeluje u sektorima navedenima u stavku 1. točkama (a), (b) i (e) i djeluje u jednom ili više sektora ili ima druge djelatnosti koje su obuhvaćene područjem primjene ovog Programa, ovaj se Program primjenjuje na potpore dodijeljene u vezi s tim drugim sektorima ili djelatnostima, uz uvjet da poduzetnik osigura, na primjeren način, razdvajanje djelatnosti ili troškova (vođenje odvojenog knjigovodstva), da djelatnosti u sektorima koji su isključeni iz područja primjene ovog Programa ne ostvaruju korist od *de minimis* potpore dodijeljene na temelju ovog Programa.

Osim navedenog, TZ Kvarnera može odlučiti da se potpora dodjeljuje samo određenim poduzetnicima s obzirom na njihovu veličinu i samo za određenu namjenu, u skladu s kriterijima predviđenim za svaku mjeru iz članka 3. ovog Programa.

**Definicija „jednog poduzetnika“**

Članak 7.

Potpore sukladno ovom Programu, TZ Kvarnera će dodjeljivati poštujući pravilo iz Uredbe Komisije 1407/2013 da se svi subjekti koje kontrolira jedan poduzetnik na pravnoj ili *de facto* osnovi smatraju jednim poduzetnikom.

Pojam „jedan poduzetnik” iz stavka 1. ovog članka obuhvaća sva povezana društva ili grupu koja zadovoljava jedan od sljedećih međusobnih odnosa:

1. jedno društvo ima većinu glasačkih prava u drugom društvu na temelju dionica ili uloga u temeljnom kapitalu,
2. jedno društvo ima pravo imenovati ili smijeniti člana ili više članova uprave i nadzornog odbora drugog društva,
3. jedno društvo ima pravo ostvarivati vladajući utjecaj na drugo društvo temeljem sklopljenog ugovora ili prema odredbama statuta ili osnivačkog ugovora,
4. jedno društvo koje je dioničar ili član u drugom društvu kontrolira samo sukladno dogovoru s drugim dioničarima ili članovima tog društva, većinu glasačkih prava dioničara ili članova tog društva.

Poduzetnik/Korisnik obavezno, uz zahtjev za dodjelom potpore sukladno ovom Programu, temeljem odredbi stavka 2. ovog članka, prilaže potpisanu i ovjerenu Izjavu u kojoj navodi sva povezana društva koja su s njim povezana.

**Prihvatljivi troškovi**

Članak 8.

Prihvatljivi troškovi su ukupni troškovi predviđeni za svaku pojedinu mjeru navedenu u Dokumentaciji za Javni poziv odnosno za svaki pojedini projekt iz članka 3. ovog Programa i koji su odobreni od TZ Kvarnera.

U prihvatljive troškove ne ulazi porez na dodanu vrijednost.

**Visina potpore**

Članak 9.

Visina potpore koja se dodjeljuje jednom Korisniku može iznositi najviše 200.000 EUR (dvjestotisuća eura), u kunskoj protuvrijednosti po srednjem tečaju Hrvatske narodne banke koji vrijedi na dan kada Korisnik stekne zakonsko pravo na primanje potpore, tijekom bilo kojeg razdoblja od 3 (tri) fiskalne godine.

Ako se ne može osigurati razdvajanje prihoda i troškova za djelatnosti u sektorima na koje se primjenjuje gornja granica potpore iskazana u prethodnom stavku, radi izbjegavanja prelijevanja potpore na djelatnosti koje su isključene iz primjene ovog Programa, na sve djelatnosti poduzetnika treba primijeniti najnižu gornju granicu kako je to definirano u posebnim pravilima za takve sektore.

Korisnik ne smije potporu koristiti za druge namjene, jer će u tom slučaju TZ Kvarnera naložiti povrat potpore uvećan za važeću referentnu stopu.

Korisnik potpore dužan je TZ Kvarnera, kao davatelju potpore, dostaviti potpisanu i ovjerenu Izjavu o svim državnim potporama i *de minimis* potporama koje je isti koristio u tekućoj i prethodne 2 (dvije) fiskalne godine, a koje je dobio od svih davatelja državne potpore neovisno o razini (državna, EU fondovi, regionalna, lokalna) kako se ne bi premašile gornje granice iz stavka 1. ovog članka.

**Instrument dodjele potpore**

Članak 10.

Potpora se dodjeljuje Korisniku u obliku subvencije.

**Zbrajanje potpora**

Članak 11.

Potpore po ovom Programu mogu se zbrajati s drugim potporama male vrijednosti (naročito se to odnosi na potpore odobrene od strane Hrvatske turističke zajednice i ostalih lokalnih turističkih zajednica) do iznosa kako je to predviđeno u članku 9. stavku 1. ili stavku 2. Programa.

Potpore koje se dodjeljuju sukladno ovom Programu mogu se zbrajati (kumulirati) s bilo kojom drugom državnom potporom pod uvjetom da se ne radi o istim opravdanim troškovima.

Ako se radi o istim opravdanim troškovima, za koje je poduzetnik dobio *de minimis* potporu i državnu potporu od različitih davatelja potpore, odnosno iz različitih izvora, tada je zbrajanje dopušteno samo pod uvjetom ako to zbrajanje ne dovodi do premašivanja najvišeg iznosa potpore koji je utvrđen u posebnim programima državnih potpora.

Prilikom utvrđivanja poštuju li se odredbe ovog članka o zbrajanju potpora TZ Kvarnera će uzimati u obzir sve iznose potpora koje su određenom poduzetniku, projektu ili aktivnosti dodijeljene iz državnih/javnih izvora neovisno o tomu radi li se o sredstvima TZ Kvarnera ili drugih davatelja potpora na razini središnje države ili sredstvima dodijeljenim od strane jedinica lokalne i područne (regionalne) samouprave.

**Obveze korisnika**

Članak 12.

Korisnik potpore dužan je dostavljati TZ Kvarnera izvješća o realizaciji projekta za koji je dobio potporu, što će biti utvrđeno ugovorom o korištenju sredstava TZ Kvarnera.

TZ Kvarnera ima pravo u svako doba, putem ovlaštenih osoba, pratiti i kontrolirati namjensko korištenje sredstava, te izvršenje prava i obveza Korisnika sredstava na temelju odluke o dodjeli sredstava, odnosno sklopljenog ugovora o korištenju sredstava.

Ukoliko Korisnik kojemu je dodijeljena potpora ne koristi dodijeljena sredstva namjenski i/ili odustane od odobrenog projekta, a potpora je dodijeljena, TZ Kvarnera će pokrenuti postupak povrata cijelog iznosa potpore, uvećanog za iznos referentne kamate, za razdoblje od trenutka dodjele potpore (datum potpisa Ugovora o dodjeli potpore) pa sve dok Korisnik u potpunosti ne vrati potporu. Povrat potpore TZ Kvarnera će urediti u ugovoru s Korisnikom.

**Obveze TZ Kvarnera**

Članak 13.

TZ Kvarnera je dužna:

* pismeno obavijestiti Korisnika o predviđenom iznosu potpore izraženom u obliku bruto novčane protuvrijednosti potpore kao i o tome da mu je dodijeljena potpora male vrijednosti (*de minimis*), sve pozivajući se na Uredbu komisije. 1407/2013,
* voditi evidenciju dodijeljenih potpora male vrijednosti,
* godišnje dostaviti Ministarstvu financija podatke o dodijeljenim potporama male vrijednosti na propisanim obrascima do 30. travnja tekuće godine za prethodnu godinu, a po potrebi i na zahtjev Ministarstva financija u za to određenom roku,
* analizirati učinkovitost dodijeljenih potpora male vrijednosti i o tome obaviještavati Ministarstvo financija i
* čuvati podatke o dodijeljenim potporama male vrijednosti deset godina od dana dodjele, sve sukladno posebnom propisu.

**Predmet Javnog poziva**

Članak 14.

Temeljem ovog Programa TZ Kvarnera će objaviti Javni poziv za dodjelu potpora za mjere iz članka 3. ovog Programa.

**Prijava na Javni poziv**

Članak 15.

TZ Kvarnera raspisuje Javni poziv(e) za dodjelu potpore za 2019. godinu nakon stupanja na snagu ovoga Programa.

Javni poziv se objavljuje na službenim web-stranicama TZ Kvarnera.

Javnim pozivom se naročito određuje sljedeće:

1. predmet Javnog poziva,
2. dokumentacija koja čini Prijavu,
3. posebni uvjeti koje korisnici moraju zadovoljavati po pojedinoj mjeri,
4. prihvatljivi i neprihvatljivi troškovi,
5. rokovi i način za podnošenje Prijava,
6. način isplate potpore.

Prijava se podnosi na temelju Javnog poziva.

Prijave se podnose na obrascima koji se nalaze u prilogu Javnog poziva i njegov su sastavni dio, zajedno s propisanom dokumentacijom u tiskanom obliku, na adresu objavljenu u Javnom pozivu.

**Dokumentacija**

Članak 16.

Osim izjava predviđenih u člancima 7. i 9. ovog Programa, TZ Kvarnera će za svaku od predviđenih mjera iz članka 3. ovog Programa, propisati koju dokumentaciju podnositelji/potencijalni Korisnici moraju dostaviti prilikom podnošenja Prijave odnosno zahtjeva za dodjelu potpore.

Neće se razmatrati Prijave podnositelja u sljedećim slučajevima:

* podaci se ne odnose na mjere iz članka 3. Programa ili ako su nevjerodostojni,
* ako je prijava poslana samo elektroničkom poštom,
* projekti koji nisu sukladni s postojećom prostorno planskom dokumentacijom i/ili drugim važećim propisima,
* nisu izvršene zakonske i ugovorne obveze prema TZ Kvarnera, HTZ-u i Ministarstvu turizma ili su nenamjenski iskoristili prethodnu dodijeljenu potporu,
* ako je prijava zaprimljena nakon propisanog roka.

**Obrada Prijava**

Članak 17.

Obradu Prijava obavlja Povjerenstvo TZ Kvarnera.

Prilikom obrade Prijava utvrđuje se pravovremenost, potpunost i udovoljavanje Prijave uvjetima propisanim ovim Programom i Javnim pozivom.

Ukoliko je Prijava pravodobno podnesena, ali se utvrdi da neki podaci nedostaju, TZ Kvarnera može izdati Zahtjev za dopunu kojim se od podnositelja traži dostavljanje dodatnih podataka ili ispravak potrebnih podataka.

Podnositelj je dužan dostaviti dopunu preporučenom poštom s povratnicom u roku od pet dana od dana zaprimanja Zahtjeva za dopunu.

Potpune i pravovremeno dopunjene Prijave ulaze u daljnju obradu.

Nakon obrade svake pristigle Prijave, u slučaju potrebe za rangiranjem, utvrdit će se rang − lista Prijava, u padajućem nizu, sukladno kriterijima određenim u prilozima za svaku pojedinu mjeru. TZ Kvarnera će s obzirom na raspoloživa sredstva i utvrđenoj rang listi utvrditi koji poduzetnici imaju pravo na dobivanje potpore.

Prilikom obrade Prijava, TZ Kvarnera provjerava i dostupne podatke potrebne za donošenje konačne odluke o dodjeli potpore od drugih javnih tijela koja vode službenu evidenciju sukladno posebnim propisima.

**Donošenje odluka**

Članak 18.

Nakon obrade Prijave, Turističko vijeće TZ Kvarnera donosi:

1. Odluku o dodjeli *de minimis* potpore ili
2. Odluku o odbijanju Prijave.

Odluka o odbijanju Prijave donosi se zbog:

1. neispunjavanja uvjeta i kriterija propisanih ovim Programom i Javnim pozivom;
2. nevjerodostojnih podataka u Prijavi od strane podnositelja;
3. nepravovremeno podnesenih Prijava i nepravodobno i nepotpuno dopunjenih Prijava;
4. nepodmirenog duga prema državi/HTZ-u i TZ Kvarnera za poreze, doprinose, pristojbe, članarine i slično.

**Odobrenje potpore**

Članak 19.

Potpore sukladno ovom Programu, TZ Kvarnera će dodjeljivati na temelju utvrđenih rokova iz Javnog poziva.

Nakon odobrenja potpore, TZ Kvarnera će s Korisnikom sklopiti Ugovor o dodjeli potpore (dalje: Ugovor) u kojemu će biti uređeni uvjeti koje Korisnik mora ispuniti s ciljem dodjele potpore.

TZ Kvarnera će izvršiti isplatu potpore nakon što konačno utvrdi da su ispunjeni svi uvjeti za dodjelu potpore sukladno ovom Programu.

**Sklapanje Ugovora o dodjeli potpore**

Članak 20.

Nakon donošenja Odluke o dodjeli potpore, TZ Kvarnera i podnositelj sklapaju Ugovor kojim se uređuju međusobna prava i obveze.

Korisnik potpore je dužan u roku od deset dana od dana primitka Ugovora, TZ Kvarnera dostaviti dva potpisana primjerka Ugovora pošiljkom ili osobno. Ukoliko korisnik ne dostavi Ugovor, u navedenom roku smatrat će se da je odustao od sklapanja Ugovora te će se Odluka o dodjeli potpore poništiti.

Ugovorom se naročito uređuje:

1. točan udio i visina odobrene potpore;
2. namjena dodijeljene potpore;
3. način isplate potpore;
4. obveza čuvanja dokumentacije koja se odnosi na predmet potpore sljedećih deset godina od datuma konačne isplate potpore;
5. obveza, način i rokovi postupanja s predmetom potpore;
6. način i postupak izvještavanja;
7. obveza Korisnika da dopusti u svakom trenutku nesmetan pristup i kontrolu TZ Kvarnera o namjenskom korištenju potpore;
8. postupanje u slučaju nastupanja nepredviđenih okolnosti tijekom izvršenja Ugovora;
9. povrat dodijeljene potpore;
10. odredbe o raskidu Ugovora;
11. nadležni sud u slučaju spora.

**Odobrenje promjena**

Članak 21.

Ukoliko postoje opravdani razlozi, tijekom provedbe Ugovora moguće je napraviti izmjene koje se mogu odnositi samo na rok izvršenja projekta.

Opravdani razlozi za odobrenje promjena su isključivo sljedeći:

1. viša sila,
2. promjene nastale kao posljedica potrebe za usklađivanjem sa zakonodavstvom.

U slučaju potrebe za izmjenom iz stavka 1. ovog članka Korisnik je obvezan zatražiti odobrenje promjena, uz dostavu odgovarajuće dokumentacije koja potvrđuje postojanje opravdanih razloga, u roku od najviše 30 dana od dana pojave događaja koji je izazvao promjene.

Odobrenjem promjena ne može se mijenjati ukupno odobren iznos potpore korisniku.

TZ Kvarnera će odobriti promjene koje su opravdane te će izvijestiti Korisnika. Korisnik može započeti s izvršenjem projekta s promjenama po zaprimanju odobrenja promjena.

Ukoliko promjene nisu opravdane, TZ Kvarnera će odbiti zahtjev za odobrenje promjena o čemu će izvijestiti korisnika.

Ukoliko se kontrolom utvrdi da je Korisnik promjene izvršio bez odobrenja promjena iz stavka 5. ovoga članka, iste će se smatrati neprihvatljivim troškom i TZ Kvarnera će zatražiti povrat cjelokupnog iznosa potpore.

**Isplata i povrat potpore**

Članak 22.

Potpora se isplaćuje na račun Korisnika, a sukladno odredbama Ugovora.

TZ Kvarnera će Odlukom o povratu potpore od Korisnika zahtijevati povrat u slučaju:

1. ukoliko se utvrdi da je Korisnik nezakonito ostvario potporu;
2. korištenja potpore na način koji nije u skladu s njegovom namjenom;
3. raskidanja Ugovora;

Korisnik je dužan isplaćenu potporu uvećanu za iznos referentne stope + 100 baznih bodova vratiti na način i u roku određenim u Odluci o povratu potpore.

**Odlučivanje o prigovorima**

Članak 23.

Na donesene Odluke temeljem ovog Programa/Javnog poziva, podnositelj Prijave ili Korisnik potpore može uložiti prigovor TZ Kvarnera u roku od petnaest dana od dana primitka Odluke.

TZ Kvarnera će se o zaprimljenim prigovorima očitovati u roku od petnaest dana od dana zaprimanja prigovora.

**Završne odredbe**

Članak 25.

Program stupa na snagu danom donošenja.

Program se objavljuje na mrežnim stranicama TZ Kvarnera, [www.kvarner.hr](http://www.kvarner.hr)

TZ Kvarnera na svojim mrežnim stranicama objavljuje i nazive poduzetnika i iznose potpora koje su poduzetnici dobili po pojedinom raspisanom Javnom pozivu.

Zapise o dodjeljenim potporama po ovom Programu, TZ Kvarnera je u obvezi čuvati 10 (deset) godina od datuma kada je dodijeljena posljednja pojedinačna potpora odnosno do kraja 2029.